### Resume

Dialogfasen og registreringen af de eksisterende forhold i kolonihaverne med indsamling data, der har bibragt overblik over situationen i kommunens kolonihaver, er nu afsluttet.

Hovedparten af havebestyrelserne og de kolonister, som forvaltningen har været i kontakt med, har udtrykt ønske om at få klare retningslinjer for, hvad der gælder for udvikling i kolonihaveområderne og mulighed for at øge den samlede bebyggelse på havelodderne.

Med vedtagelse af lokalplaner vil kolonisterne få et dokument at forholde sig til i forbindelse med byggearbejder. Modsat i dag, hvor der kræves tilladelse i forhold til planloven og bygningsreglementet, inden evt. byggearbejde kan startes op.

Forvaltningen anbefaler, at der udarbejdes lokalplaner og kommuneplantillæg for alle kommunens kolonihaver.

### Sagsfremstilling

På TU-mødet den 20. november 2018 blev udvalget præsenteret for en række problemstillinger i dele af [adresse] kolonihaveområder. I marts 2019 blev der afholdt et dialogmøde med repræsentanter fra kolonihaveforeningerne. På TU mødet d. 29. oktober 2019 vedtog TU at arbejdet med kolonihaveindsatsen skulle igangsættes. ØU godkendte i januar 2020 anvisning fra TU om bevilling til ansættelse projektleder med plan for udvikling af kolonihaveområderne.

Kolonihaveindsatsen blev startet op i januar 2021. Udvalget blev i marts 2021 præsenteret for en plan for tilvejebringelse af lokalplaner i 3-faser: 1) Dialog og afklaring af problemstillinger, 2) Udarbejdelse af lokalplaner og 3) Lovliggørelse.

På møder med havebestyrelserne og ved deltagelse i generalforsamlinger, har hovedparten af kolonisterne givet udtryk for, de gerne ser en lokalplan for deres kolonihaveområde med gældende bestemmelser for byggeri, spildevand, beplantning med videre. Endvidere er der fremsat ønsker om at øge byggemulighederne på det enkelte havelod, så de svarer til en mere tidssvarende anvendelse og brug af kolonihaverne.

Forvaltningen har observeret, at der igennem en årrække har udviklet sig en tendens til, at flere og flere kolonihavehuse er blevet udbygget med henblik på en højere grad af komfort og mulighed for længerevarende ophold, hvilket har medført at mange havelodder er blevet overbebygget, og der ikke er blevet bygget efter gældende regler.

Formålet med at udarbejde lokalplaner for alle kolonihaveområderne er at følge intentionerne i kolonihaveloven og dermed fastholde kolonihaveområderne som fritidsområder, samt at begrænse overbebyggelse, at hindre områderne anvendes til helårsbeboelse og give mulighed for at øge den samlede bebyggelse på havelodderne. I selvstændig TU sag nr. 138 drøfter udvalget principper for den samlede bebyggelse på havelodderne.

I et kolonihaveområde bør der være rig mulighed for at udfolde sine evner som husbygger. Lokalplanernes ærinde er derfor ikke at bestemme, hvordan den enkelte kolonihave og det enkelte kolonihavehus skal se ud eller indrettes. Aden fremtidige anvendelse af kolonihaverne skal ske ved at give mulighed for at opføre bebyggelse til kolonihaveformål på de enkelte haveparceller i et nærmere defineret omfang, som tilgodeser en vis udvikling af områderne og på den måde imødekomme de krav, familier stiller til en kolonihave i dag samtidig med, at områdets karakter af kolonihaveområde fastholdes.

Forvaltningen anbefaler derfor at øge den samlede bebyggelse fra de nuværende 30 m².

Der er omkring 1000 havelodder i Vejle Kommune. De fordeler sig på 19 områder. Kommunalt ejede arealer omfatter 7 kolonihaveområder med ca. 45% af alle havelodder i kommunen. Statsejede havelodder udgør ca. 14% og fordeler sig på 2 institutioner. 37% af havelodderne er ejet af private haveselskaber fordelt på 3 haveselskaber og ca. 4% er privatejede selvstændigt udmatrikulerede Morten Møller.

På nær to kolonihaveområder er alle varige kolonihaver, hvilket betyder, de ikke kan nedlægges. De to kolonihaveområder der valgte ved Kolonihavelovens vedtagelse i 2001 at forblive ikke-varige er Havelodden 6, ejet af [adresse] og Kirkegårde og HF [adresse], som er privat ejet. Disse to har accepteret, at der bliver udarbejdet lokalplaner for deres områder.

Forvaltningen foreslår, at udarbejdes 16 lokalplaner i alt for alle kolonihaveområderne, jf. kortbilag med alle 16 områder: HF Mølholmsdalen, HF Sandagergård, [adresse], [adresse], HF Nordly, HF Skovly, HF Engvang, HF Grundet, HF Danevang, [adresse], HF Åvang, HF Borchsminde, Borgvej, [adresse]. Afgrænsningen på kortbilaget omfatter den omtrentlige afgrænsning af lokalplanområderne. Den præcise afgrænsning vil blive fastlagt ved udarbejdelsen af lokalplanerne.

I [adresse] er der to kolonihaveområder. Det ene område ejes af Vejle Kommune og det andet af Banedanmark. De 2 områder vil blive omfattet af en lokalplan omfattende hvert deres delområde.

Engene består af 8 kolonihaveområder. Der vil blive udarbejdet en lokalplan for hver af de eksisterende haveforeninger. De selvstændigt private og kommunale enkelt udmatrikulerede havelodder og HF Vesterled vil blive indeholdt i en lokalplan: Vestre Engvej

LP 1331, Ny Britta Jakobsen, er en allerede vedtaget rammelokalplan, hvor der er udpeget et kolonihaveområde ved [adresse]. Her er der allerede eksisterende kolonihaver og planlagt nye. Der vil blive udarbejdet en ny lokalplan for dette område: [adresse]

Centrale punkter for udarbejdelsen af lokalplanerne er at:

* Kolonihaverne er et stykke dansk kulturhistorie, der skal værnes om, men som også skal udvikle sig i henhold til de krav og behov, som samtiden stiller.
* Kolonihaveområderne er en del af byens grønne og rekreative faciliteter.
* Kolonihaveområderne er et frirum, hvor bybefolkningen har mulighed for rekreation og fritidsbeskæftigelse.
* Fundamentet for kolonihaverne er borgernes selvorganisering inden for den overordnede ramme, der sætter en grænse for husstørrelser og periode for beboelse, og som sætter en stopper for overbebyggelse og helårsbeboelse.
* Det skal være muligt for borgere med beskedne indtægter at erhverve en kolonihave.

Landzonetilladelse

De fleste af alle kolonihaverne ligger i landzone og skal derfor søge en landzonetilladelse inden man kan få en eventuel byggetilladelse.

Lokalplanen indeholder bonusvirkning for så vidt angår anvendelse til kolonihavebebyggelse samt omfang og placering af nybyggeri og ombygning af kolonihavehuse og småbygninger. Efter lokalplanens godkendelse skal man ikke længere søge en landzonetilladelse.

Byggetilladelse

Siden vedtagelsen af bygningsreglement 2018 (BR18), kræves der byggetilladelse at opføre bebyggelse i kolonihaver, hvis området ikke er omfattet af en lokalplan eller en tinglyst deklaration med bestemmelser om størrelse og placering af bebyggelse.

Med vedtagelsen af lokalplanerne for kolonihaverne kræves der ikke længere byggetilladelse til opførelse af byggeri.

Helårsbeboelse

Omkring 20% af kolonihavehusene i Vejle benyttes som helårsbolig. Det har aldrig været tilladt at bo i et kolonihavehus hele året jf. kolonihaveloven. Med hensyn til helårsbeboelse, er det derfor ikke en rettighed, der bliver taget fra de kolonister, der allerede bor i deres huse hele året. Lokalplanen vil indeholde bestemmelse, der ikke tillader helårsbeboelse.

Kommuneplantillæg

Der skal udarbejdes kommuneplantillæg, der tillader større samlet bebyggelse end 30 m².

Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på 4 uger, dog 2 uger for mindre lokalplaner, og 8 uger for lokalplaner med tillæg der har været i fordebat. Høringsperioden for lokalplanen og tillægget vurderes til 8 uger, da lokalplanen er af en karakter, med et geografisk anvendelsesområde, en kompleksitet og med stor interesse, hvor 8 uger vurderes at være tid til inddragelsen af offentligheden.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Klima- og resiliensvurdering laves i forbindelse med udarbejdelse af lokalplanforslaget, når der foreligger mere information.

### Teknik- og Miljødirektøren indstiller,

|  |  |
| --- | --- |
| at | udarbejdelse af forslag til lokalplaner i 16 områder og kommuneplantillæg igangsættes, og |
| at | principper for samlet bebyggelse indarbejdes i lokalplanerne. |

### Beslutning

Godkendt.

Olfert Madsen var fraværende.